Rènting és un lloguer a mig o llarg termini que s'instrumenta en un contracte mercantil d'arrendament no financer, és a dir, un contracte de lloguer.
Mitjançant aquest contracte, l'entitat arrendadora (generalment l'entitat financera.), seguint instruccions de l'arrendatari (client), adquireix un bé, prèviament determinat per aquest, cedint-li el seu ús pel pagament d'una renda periòdica i durant un termini definit.
L'empresa arrendatària, a l'hora de contractar, podrà triar, com servei addicional, la contractació del manteniment i/o l'assegurança.
Es poden finançar per rènting la compra de béns immobles intangibles (patents, marques, llicencies, drets...) i béns immobles tangibles (maquinaria, mobiliari, instal·lacions, equips informàtics, cotxes...).
El rènting s'utilitza sovint sobretot per cotxes i per equips informàtics.
A més de considerar els avantatges que es pot proporcionar el rènting sobre altres alternatives, per a l'empresa pot resultar interessant triar el rènting sempre que la utilització del bé proporcioni un rendiment superior al cost de les quotes periòdiques de rènting.
Cal tenir en compte que l'operació de rènting no pot permetre l'opció d'adquisició del bé per part de l'empresa.
Si fos així, s'assimilaria al lísing a tots els efectes comptables i fiscals.
L'empresa pot disposar dels béns sense necessitat d'utilitzar fons propis o finançament aliè per a la seva adquisició.
Millora l'estructura de balanç: els béns queden exclosos del balanç de l'empresa, millorant per tant el seu fons de maniobra, ROA i ràtio de solvència.
Uniformitat dels pagaments en el temps.
La utilització del rènting permet de convertir un cost variable i incert (avaries, manteniments, augment de les tarifes d'assegurances, impostos...) en un cost fix i constant, inclòs dins la quota mensual de rènting.
Pot incorporar, subjecte a les especificacions contractuals, l'obligació per part de l'entitat de rènting de facilitar l'empresa un bé substitutiu durant el temps que durin les reparacions del bé objecte del contracte.
La utilització del rènting, comparada amb l'adquisició, permet un major ritme de renovació dels béns que s'arrenden.
En finalitzar el contracte original l'empresa pot contracta un altre rènting amb els models i tecnologies més actuals, sense els problemes que presenta la revenda de béns obsolets.
Des d'un punt de vista financer, rènting pot arribar a resultar una alternativa molt competitiva, ja que les empreses de rènting, en treballar amb grans volums poden aconseguir millors preus i repercutir els descomptes que obtenen dels fabricants, asseguradores i empreses de manteniment en un cost més assequible per als seus clients.
El rènting incorpora un important avantatge fiscal, ja que l'import de les quotes és íntegrament deduïble a efectes de l'impost de societats.
Com a inconvenient cal destacar que un contracte de rènting no consisteix en una compra, l'empresa no adquireix la propietat del bé.
A més, a l'inici del contracte de rènting, l'empresa ha de satisfer una fiança en garantia dels possibles danys que pugui patir el bé.
S'estableixen uns determinats límits d'utilització del bé i, en cas que l'empresa els superi, poden representar un cost addicional.
Per exemple, en el cas els vehicles, generalment es fixa un límit de quilometres a l'any.
Malgrat l'avantatge considerat que el manteniment, reparació i conservació van exclusivament a càrrec de l'entitat de rènting, cal assenyalar com a inconvenient derivat d'aquest fet, l'obligatorietat de fer aquestes activitats a través de les empreses (tallers oficials, concessionaris...) designades per la entitat de rènting.
Pel que fa als riscs, el principal risc del contracte de rènting és el de perdre el dret a utilitzar el bé.
En cas que l'empresa no pagui alguna de les quotes, la societat de rènting pot exigir la resolució del contracte, amb la corresponent devolució del bé.
Un altre risc ve derivat de la possibilitat per part de l'empresa de rènting d'incorporar una clàusula que estableixi una penalització en cas que l'empresa cancel·li anticipadament el contracte.
Aquesta penalització pot arribar a ser de fins un 50% de les quotes pendents de liquidar.
És una operació consistent en que la societat de rènting compra un bé i el posa a disposició del client durant un període determinat, a canvi d'una renda que inclou les despeses lligades al funcionament del bé.
Un exemple molt habitual és el rènting de vehicles, on la societat de rènting s'ocupa de les revisions de manteniment, les reparacions, etc.
El rènting de cotxes permet el servei de lloguer de qualsevol vehicle turisme, derivat de turisme i/o vehicle industrial (fins a 3.500Kg), comercialitzat a l'Estat Espanyol a través de concessionari oficial.